Winter-wonder#26: die klank van reën | Stillewe
Winter-wonder#26: die klank van reën
July 23, 2015 July 23, 2015 ~ Jeanne
(Geen foto van hierdie winter-wonder nie, dit gaan oor die klank, nie die voorkoms nie. En dis te laat in die aand om te sit en sukkel met opnames en audio-files …) Buitendien, teen hierdie tyd van die winter is ons almal in elk geval reeds goed vertroud met dié geluid. Ek praat egter nie van die klank van die stormsterk-reëns wat ons onlangs ervaar het nie. Ek praat van die ligter reën. Tradisionele, Kaapse, "sagte en deurdringende reën", soos ons in aardrykskunde geleer het.
Hoe lieflik die geluid. Drup-drup-drup. So rustig en gerusstellend.
Dis die soort reën waarvoor die boere wag, as ek reg verstaan, omdat die stadiger tempo beteken al die water (en die bogrond) spoel nie summier weg nie, maar kry kans om in te sink. Dis die soort reën wat jou snags wegsus, die soort reën wat die tuin lawe en maak dat al wat blom en blaar is die volgende dag skoon en skerpgroen blink. Die soort reën waarvoor jy heimlik hoop op 'n Sondag ná middagete, voor jy inkruip vir 'n middagslapie.
Al opgemerk hoe die wêreld stiller raak wanneer dit begin reën? Dis asof alles 'n bietjie kalmer raak, stadiger beweeg, tot bedaring kom. Die stad se ewige gedruis is skielik gedemp, die bure se baba het ophou kerm, die buurt se honde het ophou blaf. Als maak plek vir die klank van die reën.